Dôvodová správa

A. Všeobecná časť

Návrh nariadenia vlády Slovenskej republiky o sprístupňovaní váh s neautomatickou činnosťou na trhu (ďalej len „návrh nariadenia vlády“) predkladá predseda Úradu pre normalizáciu, metrológiu a skúšobníctvo Slovenskej republiky podľa bodu B.61. uznesenia vlády Slovenskej republiky č. 484 z 24. septembra 2014 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc. 
Návrh nariadenia vlády je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon č. 264/1999 Z. z.“).
Predloženým návrhom nariadenia vlády sa do právneho poriadku Slovenskej republiky preberajú ustanovenia smernice Európskeho parlamentu a Rady 2014/31/EÚ z 26. februára 2014 o harmonizácii zákonov členských štátov týkajúcich sa sprístupnenia váh s neautomatickou činnosťou na trhu (prepracované znenie) (Ú. v. EÚ L 96, 29. 3. 2014) (ďalej len „smernica 2014/31/EÚ“).
Cieľom smernice 2014/31/EÚ je ochrana spotrebiteľa, a to vo forme technického predpisu, zavedením základných požiadaviek na váhy s neautomatickou činnosťou. Právna úprava uvádzania váh s neautomatickou činnosťou na trh bola doposiaľ upravená v práve Európskej únie smernicou Európskeho parlamentu a Rady 2009/23/ES z 23. apríla 2009 o váhach s neautomatickou činnosťou (Ú. v. EÚ L 122, 16.5.2009) (ďalej len „smernica 2009/23/ES“) ako nástroj harmonizácie práva, s cieľom zaručiť voľný pohyb váh s neautomatickou činnosťou na vnútornom trhu Európskej únie a súčasne zabezpečiť vysokú úroveň ochrany zdravia a bezpečnosti, ochranu spotrebiteľov, ako aj koncových užívateľov. Uvedenú smernicu bolo potrebné podstatne prepracovať a dať do súladu s ustanoveniami nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008) a rozhodnutia Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 218, 13.8.2008).
Účinnosť návrhu nariadenia vlády sa navrhuje v súlade s transpozičnou lehotou smernice 2014/31/EÚ od 20. apríla 2016, čím sa zabezpečí dostatočne dlhá legisvakačná doba.
Návrh nariadenia vlády Slovenskej republiky má negatívny vplyv na podnikateľské prostredie, nemá vplyv na rozpočet verejnej správy, nemá sociálny vplyv, ani vplyv na životné prostredie a informatizáciu spoločnosti.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.